FI Euroopan unionin virallinen lehti C 21/8

Kuulemismenettelystä vastaavan neuvonantajan loppukertomus menettelystä asiassa COMP/38.337 — PO/Thread

(laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen 2001/462/EY, EHTY 15 ja 16 artiklan mukaisesti — EYVL L 162, 19.6.2001, s. 21)

(2008/C 21/07)

Päätösluonnoksen perusteella voidaan todeta seuraavaa:

Johdanto

Tämä asia on tullut käsiteltäväksi niiden tarkastusten seurauksena, joita komissio suoritti neuvoston asetuksen N:o 17 (1), annettu 6 päivänä helmikuuta 1962, perustamissopimuksen 85 ja 86 artiklan ensimmäinen täytäntöönpanoasetus 14 artiklan 3 kohdan mukaisesti 7 ja 8 päivänä marraskuuta 2001 useiden yhteisön alueella toimivien lyhyttavaran (2) valmistajien tiloissa. Näissä tarkastuksissa ja myöhemmissä tutkimuksissa komissio löysi todisteita seuraavista kolmesta kartellisopimuksesta ja yhdenmukaistetuista menettelytavoista:

— kartelli teollisuuskäyttöön tarkoitetun langan markkinoilla Benelux-maissa ja Pohjoismaissa (3),

— kartelli teollisuuskäyttöön tarkoitetun langan markkinoilla Yhdistyneessä kuningaskunnassa,

— kartelli autoteollisuuteen tarkoitetun langan markkinoilla Euroopan talousalueella (ETA-alue).

Todisteet näyttivät osoittavan, että seuraavat yritykset (4) olivat rikkoneet EY:n perustamissopimuksen 81 artiklan 1 kohtaa: Ackermann Nähgarne GmbH & Co, Amann und Söhne GmbH & Co KG, Barbour Threads Ltd, Belgian Sewing Thread NV, Bieze Stork BV, Bisto Holding BV, Coats Ltd, Flovest NV, Gütermann AG, Hicking Pentecost plc ja Zwicky & Co AG (kartelli Benelux-maiden ja Pohjoismaiden markkinoilla); American & Efird Inc., American & Efird Ltd, Barbour Threads Ltd, Coats UK Ltd, Coats Ltd, Dollfus, Mieg et Cie SA, Donisthorpe & Company Ltd, Gütermann AG, Hicking Pentecost plc, Oxley Threads Ltd ja Perivale Gütermann Ltd (kartelli Yhdistyneen kuningaskunnan markkinoilla); Amann und Söhne GmbH & Co KG, Barbour Threads Ltd, Coats Ltd, Cousin Filterie SA, Hicking Pentecost plc, Gütermann AG ja Oxley Threads Ltd (kartelli ETA-alueen markkinoilla).

Väitetiedoksianto ja tutustuminen asiakirja-aineistoon

Komissio esitti 18. maaliskuuta 2004 väitetiedoksiannon edellä mainituille yrityksille komission asetuksen (EY) N:o 2842/98 (5) 2 artiklan mukaisesti.

Aineisto toimitettiin osapuolille 7. huhtikuuta 2004 CD-ROMilla, jossa oli kaikki lanka-asiaa koskevat komission asiakirja-aineistossa COMP/38.036 (6) olevat asiakirjat sekä kaikki komission asiakirja-aineistossa COMP/38.337 olevat asiakirjat.

Teknisten ongelmien vuoksi vain osa CD-ROMilla olevista tiedoista oli luettavissa. Puuttuvat tiedot toimitettiin osapuolille muutaman viikon kuluessa.

Hallinnollisen virheen vuoksi eräät Belgian Sewing Thread BV:n toimittamat, hintoja koskevat tiedot, jotka olivat komission asiakirja-aineistossa, paljastettiin muille osapuolille ilman ennakkoilmoitusta Belgian Sewing Thread BV:lle. Saman virheen vuoksi eräät muut hintoja koskevat tiedot, joiden paljastamisen Belgian Sewing Thread BV oli hyväksynyt, lähetettiin osapuolille vasta 9. heinäkuuta 2005. Osapuolille tarjottiin tilaisuus ilmaista kantansa kirjallisesti näistä asiakirjoista kolmen viikon kuluessa niiden vastaanottamisesta. Lisäksi asianomaiset komission yksiköt esittivät anteeksipyyntönsä Belgian Sewing Thread BV:lle.

Osapuolten vastaukset ja suullinen kuuleminen

Määräaika, johon mennessä väitetiedoksiantoon oli vastattava, oli 27. toukokuuta 2005. Pyynnöstä pidensin määräaikaa seuraavien yritysten kohdalla: Coats Ltd, American & Efird Inc., American & Efird Ltd, Gütermann AG, Perivale Gütermann Ltd, Zwicky & Co AG, Dollfus Mieg & Cie, Belgian Sewing Thread NV, Amann und Söhne GmbH & Co ja Oxley Threads Limited, Bieze Stork BV

Vastaukset väitetiedoksiantoon saatiin 18. toukokuuta ja 21. kesäkuuta 2004 välisenä aikana.

Tässä asiassa järjestettiin pyynnöstä myös suullinen kuuleminen 19. ja 20. heinäkuuta 2004.

Kullekin osapuolelle toimitettiin 24. syyskuuta 2004 julkinen toisinto muiden vastauksista sekä julkisessa kuulemisessa muiden esittämät huomautukset. Osapuolille ilmoitettiin, että komissio saattaa käyttää osia näistä vastauksista lopullisessa päätöksessään. Osapuolille annettiin kaksi viikkoa aikaa mainittujen tietojen vastaanottamisesta toimittaa täydentäviä huomautuksia. Useimmat osapuolet käyttivät tätä tilaisuutta.

Loppuraportin luonnos

Annettuaan yrityksille tilaisuuden esittää huomautuksensa komission esittämistä väitteistä komissio päätti lopettaa menettelyn American & Efird Inc.:tä ja American & Efird Ltd:tä vastaan, koska sillä ei ollut riittävästi todisteita American & Efirdin osallistumisesta kartelliin Yhdistyneessä kuningaskunnassa. Samasta syystä komissio päätti lopettaa menettelyn Gütermann AG:tä vastaan autoteollisuudessa käytettävän langan osalta. Komissio päätti lopettaa menettelyn myös Flovest NV:tä vastaan, koska se ainoastaan omisti BST:n osakkeita eikä osallistunut tytäryhtiönsä kaupalliseen toimintaan. Osapuolten vastausten perusteella tehtiin myös useita muita muutoksia.

Komission luonnos päätökseksi sisältää ainoastaan väitteet, joista osapuolilla oli tilaisuus esittää huomautuksensa.

Edellä esitetyn perusteella katson, että tässä asiassa on noudatettu täysin osapuolten kuulluksi tulemista koskevia oikeuksia.

Brysselissä 12. syyskuuta 2005. Karen WILLIAMS

(1) EYVL 13, 21.2.1962, s. 204/62.

(2) Ks. komission päätös, tehty 26. lokakuuta 2004, asiassa 38.338 — PO/Neulat.

(3) Tanska, Suomi, Ruotsi ja Norja.

(4) Jäljempänä myös ’osapuolet’.

(5) EYVL L 354, 30.12.1998, s. 18.

(6) Asiakirja-aineistossa COMP/38.036 oli asiakirjoja, jotka oli vastaanotettu ennen tarkastusta, asiakirjoja, jotka oli kopioitu tarkastuksen aikana, sekä asiakirjoja, jotka oli vastaanotettu heti tarkastuksen jälkeen.